Euro 2024 se apropie cu pași repezi, iar situația „tricolorilor“ îi dă mari bătăi de cap selecționerului Edi Iordănescu. Săptămâna trecută, antrenorul naționalei a rămas fără un om de bază, Olimpiu Moruțan, pentru ca acum să primească o altă veste proastă, din Arabia Saudită.
Andrei Burcă, titularul postului de fundaș central din defensiva României, s-a ales cu ruptură musculară și va sta o lună pe tușă. Refacerea sa este prognozată a avea loc cu câteva zile înainte de debutul la turneul final din Germania. De altfel, oficialii federației i-au pregătit un program special stoperului, care va fi chemat mai devreme la baza „tricolorilor“, unde specialiștii vor încerca să-l repună pe picioare.
Rezerve eterne și accidentări pe bandă rulantă
Andrei Burcă nu e singura problemă a selecționerului. După o lungă perioadă, Andrei Rațiu a fost titular și integralist pentru Rayo Vallecano, în deplasarea cu Villarreal (0-3), dar tricolorul s-a numărat printre cei mai slabi jucători ai oaspeților. Florin Niță a încasat din nou multe goluri, în Trabzonspor - Gaziantep FK, 4-2. Portarul a avut 7 șuturi pe poartă, dintre care 4 au intrat în plasă.
Alți jucători pe care naționala îi ia în calcul pentru Euro 2024 au rămas pe băncile de rezerve sau nu au prins lotul, din diferite motive: Florinel Coman (FCSB – în afara lotului cu Farul, accidentat), Marian Aioani (Rapid – în afara lotului cu Universitatea Craiova, accidentat), Dennis Man (Parma – în afara lotului, accidentat, dar refăcut între timp), George Pușcaș (Bari – în afara lotului, accidentat), Florin Tănase (Al Okhdood), Cristian Manea (CFR Cluj), Radu Drăgușin (Tottenham), Ianis Hagi (Alaves), Horațiu Moldovan (Atletico Madrid), Vladimir Screciu (Universitatea Craiova – în afara lotului, accidentat), Ionuț Radu (Bournemouth – în afara lotului).
Sunt și vești bune
Câțiva „tricolori“ s-au remarcat în cursul săptămânii. Deian Sorescu și Denis Drăguș au avut prestații excelente în Turcia, deși Gaziantep FK a pierdut, 2-4, la Trabzonspor și, cu 4 etape înaintea finalului de sezon, e aproape de retrogradare. Sorescu a deschis scorul, apoi i-a oferit pasa de gol pentru 2-0 lui Drăguș. Marius Marin a marcat golul pentru 2-2 final în Pisa - Catanzaro din Serie B, prin reușita sa din minutul 81 gazdele smulgând un punct esențial în lupta pentru barajul de promovare în Serie A.
Valentin Mihăilă a înscris golul de 2-0 în victoria Parmei de acasă, cu Lecco (4-0), în Serie B. Pe teren până în minutul 59, românul e aproape de promovarea directă în Serie A, Parma fiind lider la zi în liga a doua italiană. Nicolae Stanciu a fost cel mai bun om de pe teren în înfrângerea lui Damac, 0-1 acasă cu Al Taawoun, în campionatul Arabiei Saudite. Căpitanul tricolorilor a creat două mari șanse de gol, a oferit 4 pase-cheie. Titular și integralist, el nu a putut împiedica înfrângerea venită în minutul 89.
Remarcați și în campionatul intern
Răzvan Marin a intrat în minutul 61 în Atalanta - Empoli 2-0, dar a fost unul din cei mai buni fotbaliști ai oaspeților. Denis Alibec a retrogradat din prima ligă din Qatar cu Muaither SC, dar s-a făcut remarcat la ultima partidă cu un gol.
În campionatul intern, Louis Munteanu a bifat două prestații solide în Farul - Rapid 3-1, în care a deschis scorul, apoi, în weekend, a fost iar cel mai bun om al constănțenilor, dând pasa la golul acestora în meciul FCSB - Farul 2-1. Și Darius Olaru a avut câte o pasă de gol în cele două meciuri disputate de roș-albaștri săptămâna trecută, cu Sepsi Sf. Gheorghe (2-2) și cu Farul.
Programul României la Euro 2023
17 iunie, ora 16.00: ROMÂNIA - Ucraina (Allianz Arena, München)
22 iunie, ora 22.00: Belgia - ROMÂNIA (Rhein Energie, Köln)
26 iunie, ora 19.00: Slovacia - ROMÂNIA (Waldstadion, Frankfurt)